Беларусь  
*Артур Вольскі*

То ялінкі, то сасонкі

падпіраюць небакрай...

Прыгажэйшае старонкі

не знайсці, як ні шукай.

Скачуць сонейка асколкі

пасля дожджыку ў вадзе.

Весялейшае вясёлкі

не пабачыш анідзе.

Пахне збожжа свежым хлебам.

Сыпле золата жніво.

Жаўрукі звіняць пад небам —

славяць свету хараство.

На бярозе – белы бусел.

Пад бярозаю – ручай.

А завецца Беларуссю

непаўторны родны край.